CELEX: 32008R0933
Language: ro
Date: 2008-09-23 00:00:00
Title: Regulamentul (CE) nr. 933/2008 al Comisiei din 23 septembrie 2008 de modificare a anexei la Regulamentul (CE) nr. 21/2004 al Consiliului în ceea ce privește mijloacele de identificare a animalelor și conținutul documentelor de circulație (Text cu relevanță pentru SEE)

24.9.2008   
            
            
               RO
            
            
               Jurnalul Oficial al Uniunii Europene
            
            
               L 256/5
            
         
      REGULAMENTUL (CE) NR. 933/2008 AL COMISIEI
   
   din 23 septembrie 2008
   de modificare a anexei la Regulamentul (CE) nr. 21/2004 al Consiliului în ceea ce privește mijloacele de identificare a animalelor și conținutul documentelor de circulație
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 21/2004 al Consiliului din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (1), în special articolul 10 alineatul (1),
   întrucât:
   
               (1)
            
            
               Regulamentul (CE) nr. 21/2004 prevede că fiecare stat membru trebuie să instituie un sistem de identificare și de înregistrare a animalelor din speciile ovină și caprină în conformitate cu dispozițiile regulamentului menționat.
            
         
               (2)
            
            
               Acest sistem urmează să conțină patru elemente, și anume: mijloace de identificare pentru identificarea fiecărui animal (denumite în continuare „mijloace de identificare”), registre actualizate păstrate în fiecare exploatație, documente de circulație și un registru central sau o bază de date computerizată. Anexa la regulamentul menționat stabilește cerințele pentru aceste elemente.
            
         
               (3)
            
            
               Regulamentul (CE) nr. 21/2004, astfel cum a fost modificat prin Regulamentul (CE) nr. 1560/2007 (2), prevede obligativitatea identificării electronice de la 31 decembrie 2009.
            
         
               (4)
            
            
               La 17 noiembrie 2007, Comisia a înaintat Consiliului un raport cu privire la punerea în aplicare a identificării electronice a ovinelor și caprinelor (3). Respectivul raport concluzionează că ar trebui să li se permită și statelor membre, în anumite condiții, să aprobe noile tipuri de dispozitive de identificare a ovinelor și caprinelor.
            
         
               (5)
            
            
               În domeniul identificării electronice s-au făcut progrese tehnologice. Prin urmare, este potrivit să se modifice cerințele cu privire la mijloacele de identificare, stabilite de Regulamentul (CE) nr. 21/2004, pentru a se permite un spectru mai larg de combinații tehnice. În consecință, mijloacele de identificare nou concepute, cum ar fi dispozitive de identificare injectabile și marcaje electronice pe chișiță, ar trebui să fie permise ca mijloace de identificare în conformitate cu regulamentul menționat. Totuși, folosirea acestora ar trebui să fie limitată la deplasările pe teritoriul național, având în vedere necesitatea de a se acumula o mai mare experiență practică în folosirea acestor noi mijloace de identificare. Având în vedere că identificarea electronică va deveni principalul mijloc de identificare, ar trebui să li se acorde statelor membre o mai mare flexibilitate la folosirea mijloacelor convenționale de identificare ca al doilea mijloc de identificare. În consecință, partea A din anexa la regulamentul menționat ar trebui modificată corespunzător.
            
         
               (6)
            
            
               Partea B din anexa la Regulamentul (CE) nr. 21/2004 stabilește informațiile pe care ar trebui să le conțină registrele actualizate păstrate în fiecare exploatație. O parte din aceste informații se găsesc numai la exploatația unde s-a născut animalul. Pentru reducerea poverii administrative este, prin urmare, potrivit să se modifice partea respectivă din anexă.
            
         
               (7)
            
            
               Regulamentul (CE) nr. 21/2004 prevede, de la 31 decembrie 2009, obligativitatea identificării electronice pentru toate animalele născute ulterior acestei date. Totuși, în primul an după 31 decembrie 2009, majoritatea animalelor se vor identifica numai prin dispozitive de identificare convenționale neelectronice, având în vedere că animalele respective se vor fi născut înaintea datei menționate. În timpul anului respectiv, animalele cu dispozitive electronice de identificare și neelectronice se vor deplasa și vor fi îngrijite și exploatate împreună.
            
         
               (8)
            
            
               Codurile individuale pentru animale ale dispozitivelor de identificare neelectronice pot fi înregistrate numai manual. Înregistrarea manuală a dispozitivelor de identificare neelectronice necesită un efort considerabil din partea deținătorilor și constituie o sursă potențială de erori. În plus, ar fi dificil pentru operatori să separe cele câteva animale cu dispozitive electronice de identificare și să le înregistreze codurile individuale. De asemenea, ar fi dificil să se ceară instalarea sistemelor electronice de citire pentru înregistrare individuală, având în vedere că majoritatea animalelor deplasate s-ar identifica, în continuare, prin crotalii convenționale neelectronice. Prin urmare, data de la care documentul de circulație trebuie să conțină codurile individuale ale animalelor ar trebui să fie prorogată până la momentul la care o parte substanțială a populației de ovine și caprine va fi fost deja identificată prin mijloace electronice. Raportul Comisiei cu privire la punerea în aplicare a identificării electronice a ovinelor și caprinelor a ajuns la aceeași concluzie.
            
         
               (9)
            
            
               Prin urmare, este potrivit să se proroge până la 1 ianuarie 2011 data de la care documentul de circulație trebuie să conțină codurile individuale de identificare pentru fiecare animal. Data menționată la punctul 2 al părții C a anexei la Regulamentul (CE) nr. 21/2004, cu privire la documentul de circulație, ar trebui, prin urmare, să fie modificată în consecință.
            
         
               (10)
            
            
               Ar trebui să se țină cont de situația specială a animalelor născute înainte de 1 ianuarie 2010 în ceea ce privește cerința de înregistrare a codurilor individuale ale animalelor în documentul de circulație. Riscurile asociate deplasării de astfel de animale către un abator sunt limitate și nu justifică povara administrativă suplimentară impusă de cerința respectivă. Animalele deplasate direct către abator ar trebui, prin urmare, să fie exceptate de la cerința respectivă, indiferent de data deplasării animalelor.
            
         
               (11)
            
            
               În plus, deși animalele născute înainte de 1 ianuarie 2010 ar forma, în continuare, o parte substanțială a populației de ovine și caprine în 2011, riscurile asociate deplasărilor acestora ar scădea constant, proporțional cu scăderea numărului de astfel de animale până la 31 decembrie 2011. Deplasările unor astfel de animale ar trebui, prin urmare, să fie exceptate de la cerința de înregistrare a codurilor individuale ale animalelor în documentul de circulație până la 31 decembrie 2011. După data respectivă, vasta majoritate a populației de ovine și caprine ar urma să fie identificată electronic, iar identificarea manuală ar fi necesară doar într-un mic număr de cazuri, având în vedere că s-ar aplica numai în cazul animalelor bătrâne deplasate către alte exploatații, și nu către abatoare. Povara impusă deținătorilor printr-o astfel de înregistrare după 31 decembrie 2011, ca și sursele potențiale de erori, ar ajunge atunci în limite acceptabile.
            
         
               (12)
            
            
               Prin urmare, este potrivit să se introducă anumite prevederi de tranziție în perioada de demarare a sistemului, în ceea ce privește înregistrarea codurilor individuale ale animalelor în documentul de circulație pentru animalele născute înainte de 1 ianuarie 2010.
            
         
               (13)
            
            
               Partea C din anexa la Regulamentul (CE) nr. 21/2004 stabilește informațiile pe care ar trebui să le conțină documentul de circulație. Codul de identificare al exploatației de destinație nu este întotdeauna disponibil la exploatația de plecare. Numele și adresa exploatației de destinație sau cea a următorului deținător ar trebui să fie acceptate ca alternativă.
            
         
               (14)
            
            
               Prin urmare, se impune ca Regulamentul (CE) nr. 21/2004 să fie modificat în consecință.
            
         
               (15)
            
            
               Măsurile prevăzute de prezentul regulament sunt în conformitate cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 21/2004 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 septembrie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 5, 9.1.2004, p. 8.
   
      (2)  JO L 340, 22.12.2007, p. 25.
   
      (3)  COM(2007) 711.
   
      ANEXĂ
      
         
            „ANEXĂ
            A.   MIJLOACE DE IDENTIFICARE
            
                        1.
                     
                     
                        Autoritatea competentă aprobă mijloace de identificare, după cum se prevede la articolul 4 alineatul (1), care trebuie să fie concepute în așa fel încât:
                        
                                    (a)
                                 
                                 
                                    să se asigure cel puțin un marcaj vizibil și un marcaj care poate fi citit electronic;
                                 
                              
                                    (b)
                                 
                                 
                                    să rămână atașate de animal fără să îi facă rău acestuia; precum și
                                 
                              
                                    (c)
                                 
                                 
                                    să poată fi înlăturate ușor din lanțul alimentar.
                                 
                              
                  
                        2.
                     
                     
                        Mijloacele de identificare trebuie să expună un cod care conține următoarele informații în ordinea indicată:
                        
                                    (a)
                                 
                                 
                                    fie codul alfanumeric din două litere, fie codul numeric din trei cifre (1), pe baza ISO 3166 pentru statul membru în care se situează exploatația în care animalul a fost identificat pentru prima dată (codul de țară);
                                 
                              
                                    (b)
                                 
                                 
                                    un cod individual al animalului, cu nu mai mult de 12 cifre.
                                 
                              În plus față de codurile menționate la literele (a) și (b) și în cazul în care lizibilitatea acestor coduri nu este afectată, autoritatea competentă poate să autorizeze un cod de bare și adăugarea unor informații suplimentare de către deținător.
                     
                  
                        3.
                     
                     
                        Primul mijloc de identificare menționat la articolul 4 alineatul (2) litera (a) trebuie să îndeplinească fie criteriile enumerate la litera (a), fie pe cele de la litera (b):
                        
                                    (a)
                                 
                                 
                                    un dispozitiv electronic de identificare sub forma unui transponder tip bolus sau a unei crotalii electronice, în conformitate cu caracteristicile tehnice enumerate la punctul 6; sau
                                 
                              
                                    (b)
                                 
                                 
                                    o crotalie fabricată din material nedegradabil, care nu poate fi falsificată și este ușor de citit pe parcursul întregii vieți a animalului; crotalia nu trebuie să fie refolosibilă, iar codurile menționate la punctul 2 nu trebuie să poată fi înlăturate.
                                 
                              
                  
                        4.
                     
                     
                        Al doilea mijloc de identificare, menționat la articolul 4 alineatul (2) litera (b), trebuie să îndeplinească următoarele criterii:
                        
                                    (a)
                                 
                                 
                                    pentru animale identificate în conformitate cu punctul 3 litera (a):
                                    
                                                (i)
                                             
                                             
                                                o crotalie care îndeplinește criteriile stabilite la punctul 3 litera (b); sau
                                             
                                          
                                                (ii)
                                             
                                             
                                                un marcaj pe chișiță care îndeplinește criteriile pentru crotalii stabilite la punctul 3 litera (b); sau
                                             
                                          
                                                (iii)
                                             
                                             
                                                un tatuaj, cu excepția animalelor care fac obiectul unui comerț intracomunitar;
                                             
                                          
                              
                                    (b)
                                 
                                 
                                    pentru animale identificate în conformitate cu punctul 3 litera (b):
                                    
                                                (i)
                                             
                                             
                                                un dispozitiv electronic de identificare care îndeplinește criteriile stabilite la punctul 3 litera (a); sau
                                             
                                          
                                                (ii)
                                             
                                             
                                                pentru animale care nu fac obiectul unui comerț intracomunitar, un dispozitiv electronic de identificare sub forma unui marcaj electronic pe chișiță sau a unui transponder injectabil în conformitate cu caracteristicile tehnice enumerate la punctul 6; sau
                                             
                                          
                                                (iii)
                                             
                                             
                                                în conformitate cu articolul 9 alineatul (3) atunci când identificarea electronică nu este obligatorie:
                                                
                                                            —
                                                         
                                                         
                                                            o crotalie care îndeplinește criteriile stabilite la punctul 3 litera (b);
                                                         
                                                      
                                                            —
                                                         
                                                         
                                                            un marcaj pe chișiță care îndeplinește criteriile pentru crotalii stabilite la punctul 3 litera (b); sau
                                                         
                                                      
                                                            —
                                                         
                                                         
                                                            un tatuaj.
                                                         
                                                      
                                          
                              
                  
                        5.
                     
                     
                        Sistemul menționat la articolul 4 alineatul (2) litera (c) impune identificarea animalelor în funcție de exploatație și individual, prevede o procedură de înlocuire, sub controlul autorității competente și fără să afecteze monitorizarea traseului între exploatații, în cazul în care mijlocul de identificare a devenit ilizibil ori s-a pierdut, astfel încât să poată fi ținute sub control epizootiile, și, de asemenea, permite să se monitorizeze deplasarea animalelor vii pe teritoriul național, în același scop.
                     
                  
                        6.
                     
                     
                        Dispozitivul electronic de identificare trebuie să fie conform cu următoarele caracteristici tehnice:
                        
                                    (a)
                                 
                                 
                                    trebuie să fie transpondere pasive numai pentru citit care utilizează tehnologia HDX sau FDX-B, conforme standardelor ISO 11784 și ISO 11785;
                                 
                              
                                    (b)
                                 
                                 
                                    trebuie să fie lizibile cu ajutorul unor cititoare conforme cu standardul ISO 11785 și care pot citi transpondere HDX și FDX-B;
                                 
                              
                                    (c)
                                 
                                 
                                    distanța de citire trebuie să fie:
                                    
                                                (i)
                                             
                                             
                                                minimum 12 cm pentru crotalii și marcaje pe chișiță când se citesc cu un cititor portabil;
                                             
                                          
                                                (ii)
                                             
                                             
                                                minimum 20 cm pentru transpondere tip bolus și transpondere injectabile când se citesc cu un cititor portabil;
                                             
                                          
                                                (iii)
                                             
                                             
                                                minimum 50 cm pentru toate tipurile de dispozitive de identificare când se citesc cu un cititor staționar.
                                             
                                          
                              
                  
                        7.
                     
                     
                        Metoda de identificare menționată la articolul 4 alineatul (3) este următoarea:
                        
                                    (a)
                                 
                                 
                                    animalele trebuie să fie identificate cu ajutorul unei crotalii autorizate de către autoritatea competentă, aplicată la o ureche;
                                 
                              
                                    (b)
                                 
                                 
                                    crotalia trebuie să fie confecționată din material nedegradabil, să nu poată fi falsificată și să fie ușor de citit; nu trebuie să fie refolosibilă, iar codurile înscrise trebuie să nu poată fi înlăturate;
                                 
                              
                                    (c)
                                 
                                 
                                    crotalia trebuie să conțină cel puțin următoarele informații:
                                    
                                                (i)
                                             
                                             
                                                codul de țară format din două litere (1); precum și
                                             
                                          
                                                (ii)
                                             
                                             
                                                codul de identificare al exploatației unde s-a născut animalul sau un cod individual al acestuia din care se poate determina exploatația unde s-a născut.
                                             
                                          
                              Statele membre care utilizează metoda alternativă respectivă trebuie să informeze Comisia și celelalte state membre cu privire la aceasta, în cadrul comitetului menționat la articolul 13 alineatul (1).
                        În cazul în care animalele identificate în conformitate cu acest punct sunt păstrate și după ce au ajuns la vârsta de douăsprezece luni sau sunt destinate comerțului intracomunitar sau exportului spre țări terțe și sunt în continuare lăsate în exploatația unde s-au născut, acestea trebuie să fie identificate în conformitate cu punctele 1-4 înainte de a părăsi exploatația respectivă.
                     
                  B.   REGISTRUL EXPLOATAȚIEI
            
                        1.
                     
                     
                        Începând cu data de 9 iulie 2005, registrul exploatației trebuie să cuprindă cel puțin următoarele informații:
                        
                                    (a)
                                 
                                 
                                    codul de identificare al exploatației;
                                 
                              
                                    (b)
                                 
                                 
                                    adresa exploatației și coordonatele geografice sau o indicație echivalentă a localizării geografice a exploatației;
                                 
                              
                                    (c)
                                 
                                 
                                    tipul de producție;
                                 
                              
                                    (d)
                                 
                                 
                                    rezultatul ultimului recensământ menționat la articolul 7 și data la care a fost efectuat;
                                 
                              
                                    (e)
                                 
                                 
                                    numele și adresa deținătorului;
                                 
                              
                                    (f)
                                 
                                 
                                    în cazul animalelor care părăsesc exploatația:
                                    
                                                (i)
                                             
                                             
                                                numele transportatorului;
                                             
                                          
                                                (ii)
                                             
                                             
                                                numărul de înregistrare al părții mijlocului de transport în care se transportă animalele;
                                             
                                          
                                                (iii)
                                             
                                             
                                                codul de identificare sau numele și adresa exploatației de destinație sau, în cazul animalelor trimise către un abator, codul de identificare sau numele abatorului și data plecării;
                                             
                                          sau un duplicat sau o copie conformă a documentului de circulație menționat la articolul 6;
                                 
                              
                                    (g)
                                 
                                 
                                    pentru animalele care sosesc la exploatație, codul de identificare al exploatației din care provine animalul și data sosirii acestuia;
                                 
                              
                                    (h)
                                 
                                 
                                    informații cu privire la orice înlocuire a mijloacelor de identificare.
                                 
                              
                  
                        2.
                     
                     
                        De la 31 decembrie 2009, registrul exploatației trebuie să conțină cel puțin următoarele informații actualizate pentru fiecare animal născut după data respectivă:
                        
                                    (a)
                                 
                                 
                                    codul de identificare al animalului;
                                 
                              
                                    (b)
                                 
                                 
                                    în exploatația unde s-a născut animalul, anul de naștere și data identificării;
                                 
                              
                                    (c)
                                 
                                 
                                    luna și anul morții animalului în exploatație;
                                 
                              
                                    (d)
                                 
                                 
                                    dacă se cunosc, rasa și genotipul.
                                 
                              Totuși, pentru animalele identificate în conformitate cu secțiunea A punctul 7, informațiile prevăzute la literele (a)-(d) în acest punct trebuie să fie furnizate pentru fiecare lot de animale care au aceeași identificare și se menționează numărul de animale.
                     
                  
                        3.
                     
                     
                        Registrul exploatației trebuie să conțină numele și semnătura reprezentantului desemnat sau aprobat al autorității competente care a verificat registrul și data verificării.
                     
                  C.   DOCUMENTUL DE CIRCULAȚIE
            
                        1.
                     
                     
                        Documentul de circulație trebuie să fie completat de deținător pe baza unui model conceput de către autoritatea competentă. El trebuie să conțină cel puțin următoarele informații:
                        
                                    (a)
                                 
                                 
                                    codul de identificare al exploatației;
                                 
                              
                                    (b)
                                 
                                 
                                    numele și adresa deținătorului;
                                 
                              
                                    (c)
                                 
                                 
                                    numărul total de animale deplasate;
                                 
                              
                                    (d)
                                 
                                 
                                    codul de identificare sau numele și adresa exploatației de destinație sau ale următorului deținător al animalelor sau, în cazul în care animalele sunt trimise către un abator, codul de identificare sau numele și localizarea abatorului sau, în cazul unei transhumanțe, locul de destinație;
                                 
                              
                                    (e)
                                 
                                 
                                    informațiile privind mijlocul de transport și transportatorul, inclusiv numărul autorizației acestuia;
                                 
                              
                                    (f)
                                 
                                 
                                    data plecării;
                                 
                              
                                    (g)
                                 
                                 
                                    semnătura deținătorului.
                                 
                              
                  
                        2.
                     
                     
                        De la 1 ianuarie 2011, documentul de circulație trebuie să conțină codul individual de identificare pentru fiecare animal identificat în conformitate cu punctele 1-6 ale secțiunii A în plus față de informațiile stipulate la punctul 1 al acestei secțiuni.
                     
                  
                        3.
                     
                     
                        Totuși, informațiile prevăzute la punctul 2 nu sunt obligatorii pentru animalele născute înainte de 31 decembrie 2009:
                        
                                    (a)
                                 
                                 
                                    la deplasarea către un abator, direct sau prin intermediul unei proceduri de transport care exclude deplasări ulterioare la orice altă exploatație;
                                 
                              
                                    (b)
                                 
                                 
                                    la orice alte deplasări, până la 31 decembrie 2011.
                                 
                              
                  D.   BAZA DE DATE ELECTRONICĂ
            
                        1.
                     
                     
                        Baza de date electronică trebuie să conțină cel puțin următoarele informații pentru fiecare exploatație:
                        
                                    (a)
                                 
                                 
                                    codul de identificare al exploatației;
                                 
                              
                                    (b)
                                 
                                 
                                    adresa exploatației și coordonatele geografice sau o indicație echivalentă a localizării geografice a exploatației;
                                 
                              
                                    (c)
                                 
                                 
                                    numele, adresa și ocupația deținătorului de animale;
                                 
                              
                                    (d)
                                 
                                 
                                    speciile de animale;
                                 
                              
                                    (e)
                                 
                                 
                                    tipul de producție;
                                 
                              
                                    (f)
                                 
                                 
                                    constatările recensământului animalelor menționat la articolul 7 alineatul (2) și data la care a fost efectuat acest recensământ;
                                 
                              
                                    (g)
                                 
                                 
                                    un câmp pentru date rezervat autorității competente pentru ca aceasta să-l poată completa cu informații de ordin sanitar, de exemplu restricții de circulație, statutul sau alte informații pertinente în cadrul programelor comunitare sau naționale.
                                 
                              
                  
                        2.
                     
                     
                        În conformitate cu dispozițiile din articolul 8, fiecare deplasare a animalelor se menționează în baza de date.
                        Această mențiune cuprinde cel puțin următoarele informații:
                        
                                    (a)
                                 
                                 
                                    numărul de animale deplasate;
                                 
                              
                                    (b)
                                 
                                 
                                    codul de identificare al exploatației de unde pleacă animalele;
                                 
                              
                                    (c)
                                 
                                 
                                    data plecării;
                                 
                              
                                    (d)
                                 
                                 
                                    codul de identificare al exploatației unde sosesc animalele;
                                 
                              
                                    (e)
                                 
                                 
                                    data sosirii.”
                                 
                              
                  
      
      (1)  
                  Austria
               
               
                  AT
               
               
                  040
               
            
                  Belgia
               
               
                  BE
               
               
                  056
               
            
                  Bulgaria
               
               
                  BG
               
               
                  100
               
            
                  Cipru
               
               
                  CY
               
               
                  196
               
            
                  Republica Cehă
               
               
                  CZ
               
               
                  203
               
            
                  Danemarca
               
               
                  DK
               
               
                  208
               
            
                  Estonia
               
               
                  EE
               
               
                  233
               
            
                  Finlanda
               
               
                  FI
               
               
                  246
               
            
                  Franța
               
               
                  FR
               
               
                  250
               
            
                  Germania
               
               
                  DE
               
               
                  276
               
            
                  Grecia
               
               
                  EL
               
               
                  300
               
            
                  Ungaria
               
               
                  HU
               
               
                  348
               
            
                  Irlanda
               
               
                  IE
               
               
                  372
               
            
                  Italia
               
               
                  IT
               
               
                  380
               
            
                  Letonia
               
               
                  LV
               
               
                  428
               
            
                  Lituania
               
               
                  LT
               
               
                  440
               
            
                  Luxemburg
               
               
                  LU
               
               
                  442
               
            
                  Malta
               
               
                  MT
               
               
                  470
               
            
                  Țările de Jos
               
               
                  NL
               
               
                  528
               
            
                  Polonia
               
               
                  PL
               
               
                  616
               
            
                  Portugalia
               
               
                  PT
               
               
                  620
               
            
                  România
               
               
                  RO
               
               
                  642
               
            
                  Slovacia
               
               
                  SK
               
               
                  703
               
            
                  Slovenia
               
               
                  SI
               
               
                  705
               
            
                  Spania
               
               
                  ES
               
               
                  724
               
            
                  Suedia
               
               
                  SE
               
               
                  752
               
            
                  Regatul Unit
               
               
                  UK
               
               
                  826